Up-13/01
Natisni
Opravilna št.:
Up-13/01
Datum odločitve:
1. 7. 2002
ECLI:
ECLI:SI:USRS:2002:Up.13.01
Akt:
Ustavna pritožba A. A. zoper sklep senata Okrožnega sodišča v Kopru št. Ks 608/2000 z dne 15. 12. 2000 v zvezi s sklepom preiskovalnega sodnika Okrožnega sodišča v Kopru št. Kpr 258/98 z dne 16. 11. 2000
Izrek:
Ustavna pritožba A. A. zoper sklep senata Okrožnega sodišča v Kopru št. Ks 608/2000 z dne 15. 12. 2000 v zvezi s sklepom preiskovalnega sodnika Okrožnega sodišča v Kopru št. Kpr 258/98 z dne 16. 11. 2000 se zavrže.
Evidenčni stavek:
Ker pritožnik ni izkazal, da je izčrpal vsa pravna sredstva, je Ustavno sodišče ustavno pritožbo zoper sklep o uvedbi preiskave zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
5. 1. 2001
Vrsta odločitve:
sklep
Vrsta rešitve:
zavrženje
Dokument:
US21581
Up-13/01-5
10. 7. 2002
SKLEP
Ustavno sodišče je v postopku za preizkus ustavne pritožbe A. A. iz Ž. na seji dne 1. julija 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94) sklenilo:
Ustavna pritožba A. A. zoper sklep senata Okrožnega sodišča v Kopru št. Ks 608/2000 z dne 15. 12. 2000 v zvezi s sklepom preiskovalnega sodnika Okrožnega sodišča v Kopru št. Kpr 258/98 z dne 16. 11. 2000 se zavrže.
Obrazložitev
A.
1. Pritožnik je dne 5. 1. 2001 vložil ustavno pritožbo zoper sklep preiskovalnega sodnika o uvedbi preiskave in zoper sklep zunajobravnavnega senata, s katerim je bila zavrnjena pritožba zoper prvotni sklep. Meni, da sta mu bili z izpodbijanima sklepoma kršeni pravica do enakosti pred zakonom iz drugega odstavka 14. člena Ustave in pravica do enakega varstva pravic v postopkih iz 22. člena Ustave. Po mnenju pritožnika preiskovalni sodnik in zunajobravnavni senat nista določno navedla okoliščin, na podlagi katerih sta sklepala o obstoju utemeljenega suma. Prav tako naj ne bi upoštevala trditve obrambe, da ne gre za kazenski postopek, temveč za upravni postopek pred davčnim organom. Pritožnik tudi navede, da nima več pravnih sredstev, kakor tudi, da nadaljevanje postopka zanj pomeni nepopravljive posledice, ki pa jih ne obrazloži.
B.
2. Ustavna pritožba se v skladu z določbo prvega odstavka 51. člena Zakona o Ustavnem sodišču (v nadaljevanju ZUstS) lahko vloži šele, ko so izčrpana vsa pravna sredstva. Ustavno sodišče je že v sklepu št. Up-9/96 z dne 2. 7. 1996 (ki se pritožniku vroča skupaj s tem sklepom) sprejelo stališče, da je ustavna pritožba zoper pravnomočni sklep o uvedbi preiskave dovoljena šele po izčrpanju pravnih sredstev zoper sodbo oziroma drugo odločbo, s katero se kazenski postopek konča.
3. Iz razlogov, ki so razvidni iz priloženega sklepa in na katere se Ustavno sodišče v celoti sklicuje, tudi pritožnikova ustavna pritožba zoper pravnomočen sklep o uvedbi preiskave ni dovoljena. Ker torej niso izčrpana pravna sredstva, ni izpolnjena procesna predpostavka iz prvega odstavka 51. člena ZUstS. Zato je bilo treba ustavno pritožbo zavreči.
C.
4. Senat Ustavnega sodišča je ta sklep sprejel na podlagi druge alineje prvega odstavka 55. člena ZUstS v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer